PATVIRTINTA

Rokiškio rajono savivaldybės tarybos

2021 m. gegužės 28 d. sprendimu Nr. TS-

**ROKIŠKIO SUAUGUSIŲJŲ IR JAUNIMO MOKYMO CENTRO REORGANIZAVIMO, PRIJUNGIANT JĮ PRIE ROKIŠKIO JUOZO TUMO-VAIŽGANTO GIMNAZIJOS, SĄLYGŲ APRAŠAS**

**I SKYRIUS**

**BENDROSIOS NUOSTATOS**

1. Rokiškio suaugusiųjų ir jaunimo mokymo centro reorganizavimo, prijungiant jį prie Rokiškio Juozo Tumo-Vaižganto gimnazijos, sąlygų aprašas (toliau – Aprašas) reglamentuoja Rokiškio suaugusiųjų ir jaunimo mokymo centro reorganizavimą, prijungiant jį prie Rokiškio Juozo Tumo-Vaižganto gimnazijos.

2. Aprašas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4, 7 punktais, 4 dalimi, 14 straipsniu, Lietuvos Respublikos švietimo įstatymo 44 straipsnio,2, 5 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės tarybos 2021 m. kovo 26 d. sprendimu Nr. TS-57 „Dėl sutikimo reorganizuoti Rokiškio suaugusiųjų ir jaunimo mokymo centrą, prijungiant jį prie Rokiškio Juozo Tumo-Vaižganto gimnazijos“.

**II SKYRIUS**

**REORGANIZAVIME DALYVAUJANČIOS ĮSTAIGOS**

3. Reorganizuojamas juridinis asmuo:

3.1. pavadinimas – Rokiškio suaugusiųjų ir jaunimo mokymo centras;

3.2. teisinė forma – biudžetinė įstaiga;

3.3. buveinė – Taikos g. 17, LT-42141 Rokiškis;

3.4. kodas – 195270897;

3.5. registras, kuriame kaupiami ir saugomi duomenys apie juridinį asmenį – Valstybės įmonė Registrų centras (Juridinių asmenų registras).

4. Dalyvaujantis reorganizavime juridinis asmuo:

4.1. pavadinimas – Rokiškio Juozo Tumo-Vaižganto gimnazija;

4.2. teisinė forma – biudžetinė įstaiga;

4.3. buveinė – Riomerio g. 1, LT-42115 Rokiškis;

4.4. kodas – 302843970;

4.5. registras, kuriame kaupiami ir saugomi duomenys apie juridinį asmenį – Valstybės įmonė Registrų centras (Juridinių asmenų registras).

**III SKYRIUS**

**REORGANIZAVIMO BŪDAS, PASIBAIGIANTI BIUDŽETINĖ ĮSTAIGA IR PO REORGANIZAVIMO VEIKSIANTI BIUDŽETINĖ ĮSTAIGA, REORGANIZAVIMO TIKSLAS IR PO REORGANIZAVIMO VEIKSIANČIOS ĮSTAIGOS TEISES IR PAREIGAS ĮGYVENDINANTI INSTITUCIJA**

5. Reorganizavimo būdas – prijungimas: Rokiškio suaugusiųjų ir jaunimo mokymo centras prijungiamas prie Rokiškio Juozo Tumo-Vaižganto gimnazijos.

6. Po reorganizavimo Rokiškio Juozo Tumo-Vaižganto gimnazija (adresas – Riomerio g. 1, LT-42115 Rokiškis), turinti Suaugusiųjų ir jaunimo skyrių (adresas – Taikos g. 17, LT-42141 Rokiškis) ir VšĮ Rokiškio psichiatrijos ligoninės mokymo skyrių (adresas – Vytauto g. 47, LT- 42100 Rokiškis), tęs veiklą, o Rokiškio suaugusiųjų ir jaunimo mokymo centras veiklą baigs.

7. Reorganizavimo tikslas – optimizuoti Rokiškio suaugusiųjų ir jaunimo mokymo centro ir Rokiškio Juozo Tumo-Vaižganto gimnazijos valdymą, užtikrinant kokybišką gimnazijai priskirtų funkcijų vykdymą, siekiant geresnės ugdymo kokybės bei efektyvesnio išteklių naudojimo.

8. Po reorganizavimo veiksiančios Rokiškio Juozo Tumo-Vaižganto gimnazijos savininko teises ir pareigas įgyvendins Rokiškio rajono savivaldybės taryba.

**IV SKYRIUS**

**TEISIŲ IR PAREIGŲ PERĖMIMO MOMENTAS**

9. Pasibaigus reorganizavimui, baigiasi Rokiškio suaugusiųjų ir jaunimo mokymo centro teisės ir pareigos. Teisės ir pareigos pereis po reorganizavimo tęsiančiai veiklą Rokiškio Juozo Tumo-Vaižganto gimnazijai nuo 2021 m. rugsėjo 1 d.

10. Rokiškio suaugusiųjų ir jaunimo mokymo centras po reorganizavimo kaip juridinis asmuo pasibaigia nuo jos išregistravimo iš Juridinių asmenų registro dienos, bet ne vėliau kaip iki 2021 m. rugpjūčio 31 d.

11. Po reorganizavimo veiksianti biudžetinė įstaiga – Rokiškio Juozo Tumo-Vaižganto gimnazija, turinti teritorinius struktūrinius padalinius – Suaugusiųjų ir jaunimo skyrių ir VšĮ Rokiškio psichiatrijos ligoninės mokymo skyrių, vykdanti šias programas: pagrindinio ugdymo, akredituotą vidurinio ugdymo, suaugusiųjų pradinio ugdymo, suaugusiųjų pagrindinio ugdymo, akredituotą suaugusiųjų vidurinio ugdymo, Valstybinės lietuvių kalbos ir Lietuvos Respublikos Konstitucijos pagrindų, neformaliojo suaugusiųjų ir vaikų švietimo, ir įgyvendinanti ugdymo turinį pagal Lietuvos Respublikos švietimo, mokslo ir sporto ministro patvirtintus Bendruosius ugdymo planus ir Bendrąsias programas; detalesnės funkcijos, kurias įgyvendins po reorganizavimo veiksianti biudžetinė įstaiga, bus nustatytos Rokiškio Juozo Tumo-Vaižganto gimnazijos nuostatuose.

**V SKYRIUS**

**REORGANIZUOJAMO JURIDINIO ASMENS TURTAS, APSKAITOS IR KITI DOKUMENTAI**

 12. Reorganizuojama biudžetinė įstaiga Rokiškio suaugusiųjų ir jaunimo mokymo centras reorganizavimo datai (iki reikalų perdavimo datos) turi pateikti ir perduoti:

 12.1. reorganizuojamos įstaigos valdomo nekilnojamojo, materialaus ir nematerialaus ilgalaikio, trumpalaikio turto ar turto gauto pagal panaudą, apskaitos žiniaraščius su įsigijimo balansine ir likutine verte;

 12.2. pirkėjų, tiekėjų (debitorių, kreditorių skolų) įsiskolinimo žiniaraščius;

 12.3. biudžeto išlaidų sąmatos vykdymo (su FVAS registravimo funkcija) balansą;

 12.4. banko (-ų) sąskaitų išrašų likučių suvestinę reorganizavimo datai;

 12.5. įstaigos darbuotojų nepanaudotų atostogų sąrašą reorganizavimo datai;

 12.6. įstaigos darbuotojų darbo užmokesčio kortelių kopijas už laikotarpį 2021-01-01– 2021-08-31.

 13. Reorganizuojamų biudžetinių įstaigų Rokiškio rajono savivaldybės mero potvarkiu sudaryta komisija, turto, apskaitos ir kitų dokumentų perdavimo metu, iki 2021 m. rugpjūčio 31 d. surašo reikalų perdavimo ir priėmimo aktą, patvirtintą Rokiškio rajono savivaldybės mero 2020 m. vasario 13 d. potvarkiu Nr. MV-6 „Dėl Rokiškio rajono savivaldybės biudžetinių įstaigų vadovų reikalų perdavimo“.

14. Visas reorganizuojamos biudžetinės įstaigos Rokiškio suaugusiųjų ir jaunimo mokymo centro valdomas, naudojamas ir disponuojamas patikėjimo teise ir savivaldybei nuosavybės teise priklausantis turtas, apskaitos ir kiti dokumentai bus perduoti teisės aktų nustatyta tvarka iki 2021 m. rugpjūčio 31 d. (imtinai) Rokiškio Juozo Tumo-Vaižganto gimnazijai.

15. Reorganizuojamo Rokiškio suaugusiųjų ir jaunimo mokymo centro finansinę atskaitomybę, finansinius įsipareigojimus, kitų ūkinių reikalų dokumentų bylas po reorganizavimo perims Rokiškio Juozo Tumo-Vaižganto gimnazija.

16. Rokiškio suaugusiųjų ir jaunimo mokymo centro archyvas perduodamas Rokiškio Juozo Tumo-Vaižganto gimnazijai. Rokiškio jaunimo mokyklos archyvas (iki 2012 metų rugpjūčio 31 d.) perduodamas Rokiškio rajono savivaldybės administracijos Civilinės metrikacijos ir archyvų skyriui.

**VI SKYRIUS**

**BAIGIAMOSIOS NUOSTATOS**

17. Rokiškio suaugusiųjų ir jaunimo mokymo centro ir Rokiškio Juozo Tumo-Vaižganto gimnazijos direktoriai reorganizavimo metu privalo užtikrinti nepertraukiamą įstaigų nuostatuose numatytų veiklų vykdymą.

18. Reorganizuojamas Rokiškio suaugusiųjų ir jaunimo mokymo centras įpareigojamas sudaryti tik tuos sandorius, kurie būtini įstaigos veiklai užtikrinti iki jo reorganizavimo pabaigos, o juos sudarant, informuoti kitas sandorių šalis apie įstaigos reorganizavimą.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio suaugusiųjų ir jaunimo mokymo centro

direktoriaus pavaduotoja ugdymui Dalia Raškauskienė

Rokiškio Juozo Tumo-Vaižganto

gimnazijos direktorė Diana Guzienė